ফের ব্লু লাইনে বিপর্যয়, সকাল পর্যন্ত আংশিক লাইনে চলল মেট্রো

কলকাতা: রবিবার ফের বিভ্রাট ব্লু লাইনে (Blue Line Metro)। নির্ধারিত সময় পার হয়ে গেলেও সকাল ১০টা ৮ মিনিট পর্যন্ত সম্পূর্ণ লাইনে মেট্রো চলাচল শুরু হয়নি। শুধুমাত্র ময়দান (Maidan) থেকে দক্ষিণেশ্বর (Dakshineswar) পর্যন্ত চলছিল ট্রেন। ফলে শহিদ ক্ষুদিরাম, গীতাঞ্জলী, রবীন্দ্র সরোবর, যতীন দাস পার্ক-সহ একাধিক স্টেশনে যাত্রীদের ভিড় বাড়তে থাকে। কর্মস্থলে বা অন্যান্য জায়গায় যাওয়ার তাড়ায় ভোগান্তি চরমে পৌঁছয়।

কেন ফের ব্যাহত ব্লু লাইনের পরিষেবা?

মেট্রো রেলের তরফে জানানো হয়েছে, শনিবার রাত থেকেই পূর্ব-নির্ধারিত রক্ষণাবেক্ষণের কাজ চলছিল। সেই কারণেই বিদ্যুৎ সংযোগ বিচ্ছিন্ন রেখে পাওয়ার ব্লক নেওয়া হয়। কাজ শেষ না হওয়ায় রবিবার সকালেও সেই বিদ্যুৎ সংযোগ পুনরায় চালু করা যায়নি। কর্মীদের সুরক্ষা নিশ্চিত করতে বিদ্যুৎ বিচ্ছিন্ন রাখার সময়সীমা আরও কিছুটা বৃদ্ধি করা হয়। এর জেরেই আংশিক লাইনে চলছিল মেট্রো।

আরও পড়ুন: শিশু দিবসে আর চকোলেট নয়, স্বাস্থ্যকর খাদ্যের দিকে ঝুঁকছে শহরের স্কুলগুলি

কখন স্বাভাবিক হল পরিষেবা?

মেট্রো কর্তৃপক্ষ সূত্রে খবর, সকাল ১০টা ৮ মিনিটে পুরো লাইনে স্বাভাবিক পরিষেবা স্বাভাবিক হয়েছে। এদিন যাত্রীদের ভোগান্তি ছিল চরমে। যাত্রীদের একাংশের অভিযোগ, ব্লু লাইনে বিভ্রাট এখন প্রায় রোজকার ঘটনা। যাত্রীদের অভিযোগের ভিত্তিতে মেট্রো কর্তৃপক্ষের বক্তব্য, রক্ষণাবেক্ষণের কাজ নিরাপত্তার স্বার্থেই জরুরি। তবে এ দিনের বিভ্রাটে ব্লু লাইনের পরিষেবার স্থায়িত্ব নিয়ে প্রশ্ন উঠছে ফের।